'DEMOKRACIJA U BIH UMRLA U NEDJELJU'

Pobjeda Željka Komšića bošnjačkim glasovima i ulazak u Predsjedništvo BiH među Hrvatima je izazvala niz negativnih reakcija zbog očitog kršenja izborne volje hrvatskog naroda i podrivanja ustavnih i daytonskih načela, stoga su studenti u Mostaru odlučili organizirati prosvjed, javlja Dnevnik. ba

Prosvjed počinje u četvrtak u 18 sati ispred Građevinskog fakulteta Sveučilišta u Mostaru.

Student Tomislav Zelenika iz Mostara, koji je u medijima naveden kao organizator prosvjeda, rekao je kako nije bitno tko organizira prosvjed, nego da je bitno da se isti održi..

"Bošnjaci su nesvjesni krize u koju izbor Željka Komšića vodi Bosnu i Hercegovinu. Vođeni svojim nacionalističkim i velikobošnjačkim tezama izabrali su nam ga u Predsjedništvo. Stoga moramo svijetu, međunarodnoj zajednici, visokome predstavniku, sarajevskim unitaristima i bošnjačkim nacionalistima napokon nedvosmisleno poručiti da je dosta. Da je dosta političkoga maltretiranja, da je dosta majoriziranja i zatiranja, otimanja temeljnih političkih prava. Također, prosvjedom ćemo obilježiti i smrt demokracije u Bosni i Hercegovini, a koju su ubili spomenuti član Predsjedništva i njegovi glasači", izjavio je mostarski student.

Poručio je da ako itko od navedenih misli da BiH može ostati takva kakva je, 'tada joj želimo da brzo umre, kao što je i demokracija u njoj umrla u nedjelju'.

"Neka se uzalud ne nadaju svi oni koji misle da su ovime Bosni i Hercegovini donijeli dobro. Varaju se. Ovo je samo još jedan čavao u lijes Bosne i Hercegovine, a zabili su ga upravo oni koji se najviše u nju kunu. Također, neka se ne nadaju da će ovime zastrašiti Hrvate ili ih otjerati s njihove zemlje. Pretrpjeli smo mi i puno gore, srušili smo puno veće i moćnije tiranije, znat ćemo se suočiti i s ovima danas", zaključio je mladi Zelenika.